ທ່ານ ຄຳພັນ ພົມມະທັດ ກໍາມະການກົມການເມືອງສູນ ກາງພັກ ໄດ້ຮັບການລົງຄະແນນສຽງຮັບຮອງຈາກສະມາ ຊິກສະພາແຫ່ງຊາດຢູ່ກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ຊຸດທີ IX ໃນວັນທີ 22 ມີນາ 2021 ໃຫ້ເປັນປະທານອົງການກວດກາແຫ່ງລັດ ທີ່ຂຶ້ນກັບການນໍາພາ-ຊີ້ນໍາໂດຍກົງຂອງປະທານປະເທດ, ຄຽງຄູ່ກັບການຊີ້ນໍາຂອງກົມການເມືອງສູນກາງພັກ, ສ່ວນກົງຈັກການຈັດ ຕັ້ງ ແມ່ນຍັງເປັນກົງຈັກການຈັກຕັງດຽວກັບຄະນະກວດກາສູນກາງພັກ.
ໃນໂອກາດກ່າວຮັບໜ້າທີ່ໃນຄັ້ງນີ້ ນອກຈາກໄດ້ໃຫ້ຄໍາໝັ້ນສັນຍາວ່າ: ພ້ອມແລ້ວຈະປະຕິບັດ ແລະ ແບກຫາບໜ້າທີ່ວຽກງານໃໝ່ດ້ວຍຄວາມຈົງຮັກພັກດີ, ຊື່ສັດ ແລະ ຈະທຸ່ມເທເຫື່ອແຮງສະຕິປັນຍາ ເພື່ອປະກອບສ່ວນສໍາຄັນເຂົ້າໃນການສ້າງການຫັນປ່ຽນໃໝ່ຕາມເນື້ອໃນມະຕິກອງປະຊຸມໃຫຍ່ ຄັ້ງທີ XI ຂອງພັກ, ນໍາເອົາບັນດາຈິດໃຈຊີ້ນໍາຂອງສູນກາງພັກ, ຂອງປະທານປະເທດ ໄປຄົ້ນຄ້ວາຜັນຂະ ຫຍາຍ ແລະ ໝູນໃຊ້ເຂົ້າໃນວຽກງານຕົວຈິງ, ຈະຮ່ວມກັບໝູ່ຄະນະເສີມຂະຫຍາຍຜົນສໍາເລັດ ແລະ ບົດຮຽນອັນລໍ້າຄ່າຂອງວຽກງານກວດກາໃນໄລຍະຜ່ານມາ, ກ້າຕັດສິນໃຈປັບປຸງແກ້ໄຂບັນຫາທີ່ຍັງຄ້າງຄາ ກໍ່ຄື ສູ້ຊົນຍົກລະດັບການຈັດຕັ້ງ ແລະ ການເຄື່ອນໄຫວໃຫ້ຕອບສະໜອງການເລັ່ງທວງຂອງສະພາບວຽກງານຕົວຈິງເທື່ອລະກ້າວ.
ທ່ານ ຄໍາພັນ ພົມມະທັດ ຍັງໄດ້ສະເໜີຕໍ່ທີ່ປະຊຸມວ່າ: “ພວກເຮົາຕ້ອງມີຄວາມເປັນເອກະພາບສູງ ແລະ ຕັດສິນໃຈແກ້ໄຂຢ່າງເດັດຂາດ ເພື່ອຕີຖອຍທັດສະນະຖືເບົາວຽກງານກວດກາ, ສ້າງຄວາມຮັບຮູ້-ເຂົ້າໃຈຢ່າງຖືກຕ້ອງ ໂດຍຖືເອົາການຕິດຕາມ, ກວດກາເປັນວາລະສໍາຄັນຂອງທົ່ວພັກ ແລະ ລະ ບົບການເມືອງ, ທັງເປັນເປົ້າໝາຍສໍາຄັນໃນການຊຸກຍູ້ການປະຕິບັດພາລະບົດບາດການຄຸ້ມຄອງລັດ, ຄຸ້ມຄອງສັງຄົມດ້ວຍກົດໝາຍ, ທັງເປັນແບບ ແຜນວິທີເຮັດວຽກທີ່ຂາດບໍ່ໄດ້ຂອງພະນັກງານນໍາພາ-ຄຸ້ມຄອງທຸກຂັ້ນ.”
ສໍາລັບອົງການກວດກາແຫ່ງລັດ ໄດ້ຮັບການສ້າງຕັ້ງຂຶ້ນຕາມມະຕິຕົກລົງຂອງກົມການເມືອງສູນກາງພັກ ສະບັບເລກທີ 07/ກມສພ, ລົງວັນທີ 25 ກຸມພາ 2021 ວ່າດ້ວຍການປັບປຸງສັບຊ້ອນບາງວຽກງານຂອງລັດຖະບານ ໂດຍໄດ້ຕົກລົງສັບຊ້ອນອົງການກວດກາລັດຖະບານ ອອກຈາກໂຄງປະກອບກົງຈັກຂອງລັດຖະບານ ເປັນອົງການເອກະ ລາດໄປຂຶ້ນກັບປະທານປະເທດ ເອີ້ນວ່າ: ອົງການກວດກາແຫ່ງລັດ (ຄວບປະທານຄະນະກວດກາສູນກາງພັກ).
Cr: ບຸນຕຽງ ຈັນທະວົງ